הוועדה המיוחדת לפניות הציבור, כנסת 20, פרוטוקול מספר 92, 2017-02-21 14:00

ישראל אייכלר: רבותיי, אני מתנצל על האיחור של שלוש דקות.

ישראל אייכלר: אם הייתי יודע שחבר הכנסת אוסאמה נמצא, הייתי מקדים את הדיון.

ישראל אייכלר: ברוך הבא.

ישראל אייכלר: ברוכים הבאים.

ישראל אייכלר: ברוך הבא אפי רוזן, מנהל אגף הרישוי, אורח מאוד רצוי אצלנו בוועדה.

ישראל אייכלר: אני רוצה לציין לפרוטוקול שמעטים באים בלב פתוח ובנפש חפצה לוועדה לפניות הציבור ואני מקווה שגם היום תהיה איש בשורה.

ישראל אייכלר: אני רוצה לציין שזאת ישיבת מעקב.

ישראל אייכלר: לא פעם ראשונה אנחנו מתכנסים לדון בנושא של הגבלת רישיון הנהיגה של אזרח שבסך הכול רוצה להתפרנס.

ישראל אייכלר: בדיונים קודמים דובר על הדבר הזה.

ישראל אייכלר: אמנם השיטה הזאת של לקחת את הרישיון, היא במקום מאסר, זאת אומרת שזה חיובי מבחינת הרצון הראשוני לבטל מאסרים כאשר משנת 2014 כבר לא אוסרים בן אדם, אבל מצד שני יש מגבלות אחרות כמו הגבלת חברות בתאגיד.

ישראל אייכלר: אם מותר לומר בסוגריים, חברות בתאגיד ממשלתי, לא צריך להיות עבריין אלא רק אם אתה לא נמצא ברשימת המיוחסים של רשם החברות.

ישראל אייכלר: התחילו לעשות רשימה של אנשים שרק הם יכולים להיות חברים בתאגידים ממשלתיים.

<שלומית אבינוח קואולמן: נבחרת הדירקטורים.

ישראל אייכלר: נבחרת הדירקטורים.

ישראל אייכלר: מאז הפריצים היו נותנים פריבילגיות לתושבי הערים הגדולות ברוסיה, עוד לא היה דבר כזה ששמונה מיליון אזרחים לא יכולים להיות חברים אלא רק מי שנבחר בנבחרת הדירקטורים.

ישראל אייכלר: לפי זה לא צריך להיות עבריין כדי לא להיות בנבחרת הדירקטורים.

ישראל אייכלר: גם אם אתה לא בנבחרת הדירקטורים, אתה כבר לא יכול חבר.

ישראל אייכלר: לכן אני מנצל את ההזדמנות הזאת ולפרוטוקול להביע את התנגדותי העקרונית ביותר לכל המושג הזה של נבחרות של בעלי פריבילגיות שיכולים להיות חברים או לא.

ישראל אייכלר: כאן מדובר בענישה או בהגבלה של בן אדם כדי להביא אותו לשלם את חובותיו וזה דבר חיובי.

ישראל אייכלר: יש כאן הגבלה על אדם מלקבל דרכון, אני לא יודע באיזה דרגות, הגבלות יציאה מן הארץ, נושא בו הוועדה הזאת עוסקת רבות.

ישראל אייכלר: אנחנו הגשנו כבר הצעת חוק שעברה בקריאה טרומית שמתחת ל-10,000 שקלים, אדם לא בורח מהארץ בגלל חוב של 10,000 שקלים.

ישראל אייכלר: אם זה לא תשלום דמי מזונות, הוא חייב לחברה סלולרית או ארנונה לעירייה כלשהי או בגין חניה, לא צריך להגביל אותו.

<רימא מוראני: ההגבלה היא על סמך צירוף כלל חובותיו או בתיק ספציפי?

<רימא מוראני: לדוגמה, יכול להיות שיש לו חובות במאה אלף שקלים אבל הוא צבר תיקים של אלף, אלף, אלף שקלים.

אוסאמה סעדי: נגיע לזה.

אוסאמה סעדי: על זה מתקיים דיון.

<נירה שלו: זה תמיד ספציפי.

<נירה שלו: הזוכה מבקש להטיל את ההגבלה.

<רבקה אהרוני: זה על סך חובות מצטברים.

<רימא מוראני: כן.

<רימא מוראני: על סמך כלל חובותיו.

אוסאמה סעדי: זה לא הנושא.

אוסאמה סעדי: כשנגיע לגשר, נחצה אותו.

<רבקה אהרוני: אלה שני דברים שונים.

<רבקה אהרוני: כדי שהוא יעמוד בתנאי של להיות חייב משתמט מתשלום חובותיו, הוא חייב שהחוב המצטבר יהיה מעל אלפיים שקלים.

<רבקה אהרוני: בעניין הזה היא צודקת.

ישראל אייכלר: אני רוצה להעלות את זה ל-10,000 שקלים.

ישראל אייכלר: לכן אפשרתי לחרוג מנושא הדיון כי חשוב לי מאוד לשמוע את הדברים.

<רבקה אהרוני: הגבלה בתיק ספציפי אבל הוא חייב להיות מוכרז כחייב.

ישראל אייכלר: אפילו אם כל חובותיו הם בסכום של 10,000 שקלים, הוא לא בורח מהארץ.

ישראל אייכלר: הגבלת שימוש בכרטיס חיוב, הגבלה לפי חוק צ'קים ללא כיסוי.

ישראל אייכלר: הדבר הכואב ביותר לשמו התכנסנו כאן הוא הגבלת רישיון הנהיגה.

ישראל אייכלר: למרות שמדובר בסנקציה שהיא יעילה וכואבת, הוועדה ביקשה לא להטיל אותה באופן גורף ואוטומטי.

ישראל אייכלר: נקודת המוצא שלנו, של כולנו, היא דבר אחד.

ישראל אייכלר: ראשית, חובות צריך לשלם.

ישראל אייכלר: שנית, צריך לאפשר לבן אדם שיוכל להתפרנס כדי לשלם את חובותיו בפריסה שעשו לו.

ישראל אייכלר: אם הוא נהג וכמעט אין עבודה שאיננה קשורה בנהיגה, אנחנו בעצם מגבילים את יכולתו לשלם את חובותיו וזאת בעיה.

ישראל אייכלר: על זה נדבר היום.

ישראל אייכלר: אני אומר עוד כמה דברים להם תצטרכו להקשיב ואני מבקש את סליחתכם.

ישראל אייכלר: מתשובת אגף הרישוי לוועדה עולה כי בשנת 2016 היו עשרים אלף בקשות של נהגים חייבים שחייבים במבחני נהיגה ותיאוריה שלא פרעו את חובם בתום שנתיים מקיום החיוב.

ישראל אייכלר: זה בעצם לב הדיון היום.

ישראל אייכלר: אולי תהיה לנו בשורה בעניין הזה מאפי רוזן.

ישראל אייכלר: אדם, אחרי שהוא כבר סיים את השנתיים ושילם את חובותיו ורוצה לקבל את רישיונו בחזרה, אומרים לו, סליחה, לא היית על הכביש שנתיים ואתה צריך לשלם שוב אגרה.

<קריאה: לא.

<קריאה: תיאוריה וטסט.

אוסאמה סעדי: בנקודה הזאת, כבוד היושב ראש, אולי לבד מכל הנושא הזה של ההגבלה, נשמע את אפי שיש לו בשורה.

ישראל אייכלר: אתה חושב שיש בשורות שאתה יודע עליהן ואני לא?

ישראל אייכלר: בישיבה הקודמת עלתה סוגיית משלוח הודעות על התליית רישיונות הנהיגה בדואר רגיל והוועדה ביקשה לשלוח בדואר רשום ובהודעות SMS.

ישראל אייכלר: קיבלנו תמיכה מהיועץ המשפטי לממשלה שהביע ביקורת על התנהלות רשות האכיפה שלא שולחת דואר רשום.

ישראל אייכלר: בנוסף ביקשנו למפות את החייבים שמתפרנסים מנהיגה ולא להתלות את רישיונם.

ישראל אייכלר: שאלו אותי איך עושים את זה.

ישראל אייכלר: פשוט מאוד.

ישראל אייכלר: אם המעביד מודיע שהוא מעסיק אותו והוא רוצה להעסיק אותו בנהיגה וזו פרנסתו, צריך לאפשר לו את זה.

ישראל אייכלר: אני רוצה להפריד בין עברייני תנועה שרישיונם נפסל בגלל עבירות תנועה חמורות לבין חייבים בהוצאה לפועל שנמצאים במצב סוציו אקונומי קשה.

ישראל אייכלר: אדם שמתפרע על הכביש, אני לא רוצה אותו לידי כנהג.

ישראל אייכלר: אבל אדם שהיה חייב כסף והוא נהג זהיר, לגביו זה צריך להיות שונה.

ישראל אייכלר: אני מבין שידובר כאן גם על אסירים בחופשה שגם הם רוצים להתפרנס ולא יכולים לנהוג.

ישראל אייכלר: על כל הדברים האלה נדבר אבל זכות ראשונים לאפי רוזן, מנהל אגף הרישוי.

<אפי רוזן: צהרים טובים.

<אפי רוזן: אני הולך להגיד משהו שאחרי בדיקות כולם יודעים אותו.

אוסאמה סעדי: זה רשמי?

<אפי רוזן: לא יודע.

<אפי רוזן: אני מקווה שזה רשמי.

אוסאמה סעדי: מפיך זה רשמי.

אוסאמה סעדי: מפינו זה לא נשמע רשמי.

<אפי רוזן: אדוני, אנחנו בוועדה הזאת בראשותך עסקנו רבות בעניין הזה בחודשים האחרונים.

<אפי רוזן: דירבנת אותנו לא מעט לטפל בעניין הזה.

<אפי רוזן: קודם כל, אני רוצה להביע הערכה רבה, אני חושב שבשם מאות אלפי אזרחים שלא הגיעו לכאן היום וגם לא התכוונו להגיע.

<אפי רוזן: אחרי דין ודברים ארוך והתייעצויות עם משרד המשפטים, עם דרור וגשל – אגב, יש אנשים שעושים במלאכה מאחורי הקלעים ודרור הוא אחד מהם, גם הוא אחד מעובדי המדינה עם הפנים לאזרח.

<אפי רוזן: דרור וגשל הוא הרפרנט שלנו במשרד המשפטים ואגב, אלמלא הוא, לא היינו יכולים לבשר שום דבר.

<אפי רוזן: אנחנו כבר זמן רב טענו שתקנה 172 שמחייבת אזרחים לעבור מבחנים פעם שנייה בחייהם היא תקנה שבאה להסדיר את התחבורה ולהביא לרמת בטיחות נאותה.

<אפי רוזן: הווה אומר, אם יש עבריין אמיתי שהוא עבריין תעבורה או פתולוגי או אחר ושאנחנו סבורים שלפני שהוא יחזור לסביבה שלנו צריך לבחון אותו, נכון לבחון אותו.

<אפי רוזן: אלא מה קרה?

<אפי רוזן: בשנים האחרונות ההגבלה הזאת, אחת מהגבלות היסוד על חייבי הוצאה לפועל, נוסף לה גם נושא רישיון הנהיגה ובעצם הגענו למצב שחוטא יוצא נשכר והפכנו את הקערה על פיה ולמעשה התקנה באה חשבון בעיקר עם אנשים תמימים ולא באה חשבון עם עבריינים סדרתיים.

<אפי רוזן: משכך, ולאחר שחודשים ארוכים עסקנו בעניין ובהתייעצות ובהסכמת משרד המשפטים, וכמובן בהסכמת שר התחבורה, אתמול בשעות הערב הוסכם על ביטול התקנה כליל.

<אפי רוזן: זאת אומרת, תקנה 172 בטלה לחלוטין, בחתימתו של שר התחבורה והבטיחות בדרכים, ולמעשה היא בטלה ונתנה מזור לכל האזרחים התמימים.

<אפי רוזן: היא לא בטלה רק להוצאה לפועל אלא היא בטלה גם לאדם שצריך לזכור מתי פעם בעשר שנים זה יום ההולדת הרלוונטי לחדש את הרישיון.

<אפי רוזן: מצאנו השנה, מכיוון שזו השנה הראשונה בה מלאו עשר שנים לשיטת הרישיון החדשה, שהרבה מאוד אנשים תמימים שכחו את התאריך.

<אפי רוזן: אגלה לך סוד, אדוני.

<אפי רוזן: כשאני הגעתי למשרד התחבורה, פתאום נבהלתי, בדקתי מתי מסתיים הרישיון שלי.

<אפי רוזן: יד המקרה שהתוקף לא פג מזמן כי לא עסקתי בזה בעשור האחרון.

<אפי רוזן: גם הם ייכנסו לאותו סרגל שלמעשה לא יידרשו בחובת המבחנים לכל הפחות לעשר שנים.

<אפי רוזן: מה שכן התחייבנו למשרד המשפטים ובצדק רב לבקשתו, שיצא נוהל פנימי של המשרד שיבוא חשבון עם אלה שכן ראוי שיעברו מבחנים.

<אפי רוזן: לדוגמה, אנשים שעמדו בבית דין לתעבורה או בבית משפט פלילי שחלק מהעניין הוא גם פסילה, שהפסילה שלהם נניח הייתה למעלה משלוש שנים – הם כן יצטרכו להיבחן שוב בבחינות.

<אפי רוזן: בעוד מקרים של עבירות מאוד קשות.

<שלומית אבינוח קואולמן: לא מסיבות מינהלתיות.

<אפי רוזן: לא מסיבות מינהלתיות.

<אפי רוזן: סמים, אלכוהוליזם, עבירות של פגיעה בחיי אדם, עבירות קשות.

<אפי רוזן: אדוני יודע שהיום בית משפט, אם הוא דן מישהו לפסילה של שלוש שנים, זה מישהו שכנראה פגע בהרבה מאוד אנשים באותו מקום שאם לא כן, בהסדרי הטיעון אנחנו נותנים ענישה מצחיקה.

<אפי רוזן: אני רק אומר מה כיוון החשיבה והוא משרת את תכלית החוק שקבע הבית הזה.

<אפי רוזן: המטרה של התקנות האלה היא להסדיר את הבטיחות בתעבורה.

<אפי רוזן: נדמה לי שבא לציון גואל.

<אפי רוזן: תודה גם לחבר הכנסת אוסאמה סעדי ולחברת הכנסת קורן שעסקו בעניין הזה ותודה לכל מי שנתן לזה יד.

<אפי רוזן: תודה להוצאה לפועל שהביאה אותנו להבין שהגיע הזמן לעשות שינוי.

<קריאה: אם כן, הדיון מיותר.

<אפי רוזן: אני לא קובע על מה הדיון.

אוסאמה סעדי: תגיד כמה מלים טובות ואחר כך תגיד שהדיון מיותר.

אוסאמה סעדי: הלוואי וכל הדיונים שלנו יהיו מיותרים.

ישראל אייכלר: נתתי זמן להתרגשות.

ישראל אייכלר: רשות הדיבור לחבר הכנסת אוסאמה סעדי.

אוסאמה סעדי: אדוני היושב ראש, אני מברך אותך על הדיון.

אוסאמה סעדי: הדיונים שאתה ואנחנו כאן בוועדה הזאת מקיימים, למרות שיש כאלה שחושבים שהיא לא ועדה מן החשובות, הם חשובים.

ישראל אייכלר: מי חושב?

ישראל אייכלר: ריבלין עת היה יושב ראש אמר שזו הוועדה הכי חשובה בכנסת.

אוסאמה סעדי: אני תומך במה שאמר הנשיא.

ישראל אייכלר: זו הוועדה היחידה שיש לה אינטראקציה עם הציבור.

אוסאמה סעדי: נכון.

אוסאמה סעדי: בדיוק.

אוסאמה סעדי: אנחנו קיבלנו תלונות, גם אתה.

אוסאמה סעדי: אני קיבלתי תלונות בנושא הזה גם מאזרחים שנמצאים כאן ואחד מהם נמצא כאן, מר איברהים בדוויה מרמלה.

אוסאמה סעדי: הוא חבר מועצת עיריית רמלה שהסתמך בחובות אבל הלך וסידר את החוב ובאמת היה אזרח טוב.

אוסאמה סעדי: הוא שילם את החוב.

אוסאמה סעדי: כשהגיע למשרד הרישוי אמרו לו שהוא עכשיו צריך לעבור טסט ותיאוריה כעונש על תשלום החוב.

אוסאמה סעדי: מאז אני מטפל בנושא הזה יחד עם חברתי נורית קורן.

אוסאמה סעדי: אני באמת מברך גם את שר התחבורה וגם את משרד התחבורה, גם את המנכ"לית וגם את אפי, גם את שרת המשפטים ואת משרד המשפטים שבאמת הגיעו למסקנה שצריך לתקן את העוול הזה ולבטל את תקנה 172 כאשר זאת תחולה מיידית.

אוסאמה סעדי: אני חושב שכפי שאמרה אתמול כבוד המנכ"לית או אפי אמר, זה פותר 10-15 אחוזים מהבעיות.

אוסאמה סעדי: זה משהו קטן בכיוון הנכון.

אוסאמה סעדי: אכן זה יום בשורה לאלפי אנשים וזה גם מתמרץ את החייבים לשלם את החוב שלהם או להגיע להסדר.

אוסאמה סעדי: הם לא חייבים לשלם את כל החוב – אנחנו מציינים בכנסת את יום העוני - אבל להגיע להסדר.

אוסאמה סעדי: תודה.

אוסאמה סעדי: זה יום בשורה וזה באמת יום משמח ומרגש, במיוחד שזה יום הולדת שלי, אדוני היושב ראש.

אוסאמה סעדי: אנחנו תזמנו את זה עם שר התחבורה ושרת המשפטים, שזאת תהיה מתנת יום ההולדת שלי.

ישראל אייכלר: אני רוצה לברך את חבר הכנסת אוסאמה סעדי גם ליום ההולדת שלו וגם על היותו חבר בוועדה הזאת והיום הוא גם הבין מדוע.

ישראל אייכלר: מנהג הוועדה שלנו הוא שהפונים הם הדוברים הראשונים.

ישראל אייכלר: כך נהוג בכל הישיבות שלנו.

ישראל אייכלר: לכן נפנה לפונים.

<רבקה אהרוני: אדוני, רק שיובהר, כי אני חושבת שיש כאן אי בהירות.

<רבקה אהרוני: יובהר שההגבלה על רישיון הנהיגה לחייב משתמט מתשלום חובותיו לא בוטלה.

<רבקה אהרוני: אם הוא מגיע להסדר ורשם ההוצאה לפועל אישר את הסרת ההגבלה, היא מוסרת, אבל מה שביטל שר התחבורה זה שבחלוף שנתיים מרגע שיש לך - - -

ישראל אייכלר: רק את הטסט והתיאוריה.

<רבקה אהרוני: רק את זה.

<רבקה אהרוני: בדיוק.

ישראל אייכלר: מה קורה עם ההגבלה עצמה אחרי שהוא הגיע להסדר?

<רבקה אהרוני: אנחנו נסביר.

ישראל אייכלר: היות ונמצא כאן מחותן שהיה שותף לדבר הזה ובמשרד המשפטים יש מעט מאוד אנשים שלפעמים מקלים.

<רבקה אהרוני: אדוני, אני אסביר.

<רבקה אהרוני: החייב שהוכרז על ידי רשם ההוצאה לפועל כחייב, משתמט מתשלום חובותיו, יכולים להטיל עליו מספר הגבלות, בין היתר הגבלה על רישיון הנהיגה שלו.

<רבקה אהרוני: ההגבלה הזו לא בוטלה.

ישראל אייכלר: את אמרת את זה.

ישראל אייכלר: למה את חוזרת על זה?

<רבקה אהרוני: אני אומרת את זה בגלל שאם החייב מגיש בקשה לביטול ההגבלה מטעמים שהרישיון דרוש לו לצורכי עבודה, הרשם דן בזה וברוב הפעמים אפילו מבטל את ההגבלה.

<נירה שלו: זה נתון לשיקול דעתו.

<נירה שלו: לי יש מקרה של חייב שרצה שיבטלו את ההגבלה על רישיון הנהיגה כי הוא עבד כמחסנאי והבוס שלו נתן לנו מכתב ובו נאמר שהוא יפטר אותו כי הוא לא יכול להמשיך להחזיק אותו.

<נירה שלו: הרשם אמר לו תשלם קצת תשלומים של 3,500 שקלים.

<נירה שלו: ערערתי.

<נירה שלו: אני אספר לך מה היה.

<נירה שלו: ערערתי והגעתי לבית משפט שלום.

<נירה שלו: נכנסתי והשופטת אמרה לכו להתפשר.

<נירה שלו: חזרנו ואמרתי לה שאני לא מתפשרת על זה כי הוא צריך את הרישיון.

<נירה שלו: רק שתדעי שעד שהגעתי לבית המשפט, הוא כבר פוטר.

<נירה שלו: המעסיק אמר לי שהוא לא יכול להמשיך להעסיק אותו.

<רבקה אהרוני: זה נתון להחלטה שיפוטית.

ישראל אייכלר: לא הצגת את עצמך לפרוטוקול.

<נירה שלו: אני עורכת דין בעמותת ידיד.

<רבקה אהרוני: עם כל הכבוד, מקרה יחיד לא מעיד על הכלל.

<נירה שלו: הייתי באמצע דבריי.

ישראל אייכלר: את סיימת את דבריך.

ישראל אייכלר: עורך דין דרור וגשל, משרד המשפטים.

ישראל אייכלר: תן לנו את הרקע.

<דרור וגשל: לאחר המחמאות של אפי.

<דרור וגשל: אני אסביר לך את המצב המשפטי מהתחלה כי יש כאן כמה סוגיות.

ישראל אייכלר: אל תחזור על הדברים שנאמרו.

<דרור וגשל: אני לא אחזור על הדברים.

<דרור וגשל: כמו שאמרנו, מתחילים מחוק ההוצאה לפועל שכמו שנאמר מאפשר להטיל הגבלה.

<דרור וגשל: ההגבלה הזאת, אגב מה שאמר אדוני קודם, הרשם לפי החוק רשאי להטיל אותה רק אחרי שהוא בחן אם רישיון הנהיגה הוא צורך של אותו חייב לצורך עבודתו.

<דרור וגשל: הוא צריך לשקול גם את השיקול הזה והחוק מכריח אותו לשקול את השיקול הזה במפורש.

<דרור וגשל: כמובן שגם אחר הוא יכול לקבל החלטה אחרת.

<דרור וגשל: הוא רשות שיפוטית או מעין שיפוטית.

<דרור וגשל: זה לא גורם מינהלי.

<דרור וגשל: הוא מחליט את ההחלטה הזאת ולנו אין שם נגיעה לזה.

<דרור וגשל: הוא פועל לפי החוק.

<דרור וגשל: מהרגע שהוא הטיל את ההגבלה, נוצרה בעיה אחרת.

<דרור וגשל: נוצרה בעיה של אותם אנשים שהייתה להם הגבלה למשך זמן ארוך ואז הייתה את התקנה הזאת שגרמה לא רק לסבל הזה של אותם אנשים בלי רישיון, כשהם הגיעו לחדש את הרישיון הם היו צריכים לעשות עוד פעם תיאוריה וטסט, שזאת הייתה עוד מעמסה.

<דרור וגשל: זה בוטל.

ישראל אייכלר: זה מה שנקרא תקנה 172.

<דרור וגשל: כן.

<דרור וגשל: תקנה 172א לתקנות התעבורה.

ישראל אייכלר: זאת התיאוריה והטסט.

<דרור וגשל: אכן.

<דרור וגשל: לפי התקנה, אם לא היה לך רישיון מעל שנה, היית צריך לעשות מבחנים.

<דרור וגשל: מכוח נוהל זה הוארך קצת יותר ועכשיו זה לא קיים.

<דרור וגשל: אפי הזכיר נוהל פנימי.

<דרור וגשל: נחדד.

<דרור וגשל: יש תקנה אחרת בתקנות התעבורה שמאפשרת לרשות הרישוי להזמין בכל עת כל אדם לביצוע מבחנים.

<דרור וגשל: אנחנו אמרנו שהרשות לצורך הפעלת שיקול דעתה תכין נוהל שיפורסם כמובן לציבור, שבו היא תגיד איך היא מפעילה את שיקול דעתה בהקשר לתקנה הזאת ואז היא תוכל להחליט שאנשים שיש צורך תעבורתי לבדוק את כישורי הנהיגה שלהם, היא תזמין אותם, ואנשים שאין צורך, לא יצטרכו לעשות את התוספת הזאת של תיאוריה וטסט.

ישראל אייכלר: אני רוצה ממך התייחסות לטענה שעולה כאן בעניין הדואר הרשום.

<דרור וגשל: אנחנו נחזור לזה כי עכשיו זה קצת התייתר.

<דרור וגשל: היה דיון אצל אבי ליכט.

<דרור וגשל: אפילו היו שני דיונים אצלו בעניין הזה אבל זה קצת התייתר עכשיו ואני אסביר למה.

<דרור וגשל: בזמנו הסוגיה התעוררה ביתר שאת, כמו שאפי הזכיר, כי ב-2016 היו המון חידושים בגלל המעבר הזה לעשר שנים.

<דרור וגשל: פתאום בשנה שעברה התחילו להגיע אלינו המון תיקים, המון עתירות של אנשים שהם היו חייבים בהוצאה לפועל.

<דרור וגשל: תקנות ההוצאה לפועל מאפשרות להוצאה לפועל לשלוח הודעה על ההגבלה בדואר רגיל ולא בדואר רשום.

<דרור וגשל: זאת כמובן אחרי שנעשה הליך של המצאה מלאה שבתחילה יש אזהרה.

<דרור וגשל: אחר כך זה נשלח בדואר רגיל.

<דרור וגשל: דואר רגיל לפעמים לא מגיע ואנשים לא ידעו על ההגבלה.

<דרור וגשל: לפעמים ההגבלה הוסרה מזמן אבל הם לא ידעו שהם צריכים לבוא לחדש.

<דרור וגשל: היו כל מיני בעיות ואז אנשים אמרו שלא ידעו, נהגו ועכשיו הם צריכים לחדש.

<דרור וגשל: אז אנחנו אמרנו לרשות הרישוי, כדי שנוכל באמת לתקף ולעמוד מאחורי הדבר הזה, אפילו שהתקנות אומרות דואר רשום, באנו בדין ודברים עם רשות האכיפה והגבייה ורשות הרישוי, והגענו למנגנון מאוד גדול.

<דרור וגשל: היה משלוח SMS, שאת זה הם עדיין עושים, כלומר, בנוסף לדואר רגיל גם יישלחו SMS.

<דרור וגשל: בנוסף לדואר הרגיל יישלח גם דואר רשום.

<דרור וגשל: בנוסף לזה יש נוהל סגירת מעגל, כלומר, כל פעם שחייב מגיע ללשכת ההוצאה לפועל לצורך איזשהו דבר, מזכירים לו את העניין הזה.

ישראל אייכלר: אתה מדבר רק על הפסקת ההגבלה.

<דרור וגשל: אני מדבר על הודעה על הטלת ההגבלה.

ישראל אייכלר: לפי החוק שולחים היום בדואר רשום?

<דרור וגשל: זאת לא חובה.

<דרור וגשל: רשות האכיפה והגבייה לקחה על עצמה לשלוח בדואר רשום.

ישראל אייכלר: הם עושים את זה.

<רבקה אהרוני: זה התייתר.

ישראל אייכלר: למה זה התייתר?

ישראל אייכלר: אם אתם מטילים על מישהו הגבלה, אתם יכולים להמשיך להטיל, נכון?

ישראל אייכלר: זה לא התייתר.

<דרור וגשל: אני אסביר למה זה התייתר.

ישראל אייכלר: על ההפסקה.

<דרור וגשל: מה שיש עכשיו זה דואר רגיל לפי התקנות וכל ההגבלות נשלחות כך, גם על דרכונים, גם על אמצעי חיוב.

<דרור וגשל: הכול נשלח בדואר רגיל.

<שלומית אבינוח קואולמן: הוועדה ביקשה שזה יישלח בדואר רשום.

<רימא מוראני: זה בהתאם לתקנה 24.

<דרור וגשל: תקנה 24 לתקנות ההוצאה לפועל.

<דרור וגשל: נכון.

<רימא מוראני: יש גיבוי במסגרת החוק.

<דרור וגשל: יש חזקת המצאה שניתנה על ידי ההוצאה לפועל מכל מיני סיבות.

<דרור וגשל: היו סיבות גם למה לא לשלוח דואר רשום.

<דרור וגשל: דואר רשום, כשאנשים יודעים שמגיע דואר רשום, הם לא הולכים לקחת אותו ואז גם כך הם לא יודעי כאשר דואר רגיל לפחות מגיע הביתה.

<דרור וגשל: יש גם טיעונים לזה.

<דרור וגשל: בהקשר הזה אמרנו שבגלל שיש כאן הגבלה מאוד מאוד חמורה שמביאה אחר כך גם למצב הזה שבו אנשים לא ידעו והמשיכו לנהוג בניגוד להגבלה, זאת העמדה לדין על העבירה הזאת, אמרנו שצריך לשלוח בדואר רשום.

<דרור וגשל: עכשיו, מרגע שהסוגיה הזאת של האנשים שלא יודעים ועכשיו צריכים לעשות מבחנים התייתרה, השאלה הזאת חוזרת להיות כמו כל השאלות.

<דרור וגשל: אם הוועדה מבקשת שיהיה דואר רשום לגבי כל ההגבלות.

ישראל אייכלר: ודאי.

ישראל אייכלר: אני אגיד לך גם למה אני צריך את זה.

ישראל אייכלר: אני צריך את זה גם כדי שהאזרח יוכל לבוא לשופט עם מכתב מהבוס שלו ולבקש ממנו.

<דרור וגשל: זה הוא בכל מקרה יכול לעשות.

ישראל אייכלר: אם הוא לא קיבל?

<רימא מוראני: הוא לא צריך מסמכים.

<דרור וגשל: אם הוא לא יודע, הוא נוהג.

<דרור וגשל: אם הוא יודע על ההגבלה, מרגע שהוא יודע על ההגבלה, הוא יכול לבוא ולבקש בקשה.

ישראל אייכלר: אם הוא נוהג, הוא יקבל דוח וזאת העמדה לדין.

<דרור וגשל: העמדה לדין.

ישראל אייכלר: אז איך אתה יכול להעמיד לדין אדם שלא קיבל את המכתב?

<דרור וגשל: אלה תקנות.

<דרור וגשל: זאת החזקה.

<דרור וגשל: החזקה של תקנות ההוצאה לפועל אומרת שמכתב בדואר רגיל שרשות האכיפה והגבייה שולחת, יש חזקה כאילו הוא התקבל.

<רימא מוראני: הוא מתקבל כעבור שישה ימים.

<רימא מוראני: אם עורך הדין מחובר בתקשורת למערכת ההוצאה לפועל - - -

<דרור וגשל: אפשר לסתור את החזקה.

<נירה שלו: אתה כנראה לא מטפל בתיקים כאלה.

<נירה שלו: להגיד משפט כזה שהחייב יכול לבוא ולסתור את החזקה, זה לא להכיר את המציאות של החייבים שאנחנו מטפלים בהם.

ישראל אייכלר: גברת נירה, הוועדה הזאת, עד כמה שאני זוכר, אף פעם לא הוציאה בן אדם מהישיבות שלה.

ישראל אייכלר: אני לא רוצה להגיע לזה.

ישראל אייכלר: זה לא דו שיח ביניכם.

ישראל אייכלר: אתם מדברים לוועדה והוועדה מדברת אל אנשי השלטון.

ישראל אייכלר: אנחנו כן רוצים שיהיה דואר רשום כי אתה לא יכול לחייב אדם, אפילו נהגתי והשוטר נותן לי דוח, מביא אותי להעמדה לדין כי יש לי פסילה, זאת אומרת, הדואר שלי לא הגיע, איך אפשר לעשות את זה?

ישראל אייכלר: אנחנו רוצים דואר רשום על כל פסילה.

ישראל אייכלר: זה שאתם מורידים 15 או עשרים אחוזים מהצורך, זה נכון, אבל שמונים אחוזים עדיין נשארים.

ישראל אייכלר: אנחנו רוצים את זה.

<שמרית רגב שרייבר: אני רוצה לחדד את העניין.

<שמרית רגב שרייבר: אני מרשות האכיפה והגבייה.

<שמרית רגב שרייבר: צריך להבין שההגבלות מוטלות חצי שנה לאחר שנפתח התיק, לאחר שהומצאה האזהרה במסירה אישית.

<שמרית רגב שרייבר: לאחר מכן, כאשר ההגבלות מוטלות, נשלחת הודעה על ההחלטה להטיל את ההגבלה ולאחר מכן נשלחת גם התראה.

<שמרית רגב שרייבר: זאת אומרת, החייב יודע שיש נגדו תיק.

<שמרית רגב שרייבר: החייב יודע שעברה חצי שנה ויש הליכים במדרג וננקטו הליכים רכים יותר ובהמשך ננקטים הליכים יותר מתקדמים.

<שמרית רגב שרייבר: בין היתר ההליכים המתקדמים הם הגבלות וצריך לקחת את זה בחשבון.

<שמרית רגב שרייבר: אנחנו עושים ככל שלאל ידינו להודיע ואנחנו עושים את זה ב-SMS, יש את ההודעות שנשלחות, גם ההחלטה נשלחת, גם ההתראה נשלחת.

<שמרית רגב שרייבר: כרגע, לאור ביטול התקנה, אנחנו לא רואים צורך לשלוח בדואר רשום.

ישראל אייכלר: יש היום הרבה אזרחים שגרים בשכירות.

ישראל אייכלר: הם עוברים דירות.

ישראל אייכלר: את שולחת לו שלוש פעמים לאותה כתובת שהוא כבר לא גר בה.

<מרב זוהרי: הדואר שנשלח בדואר רשום, נשלח לאותה כתובת והוא מגיע לאותו מקום.

<מרב זוהרי: זה דואר רשום לא עם אישור מסירה.

<מרב זוהרי: אתה לא תוודא שהדואר הגיע אלא הוא יגיע לאותה כתובת אליה מגיע הדואר.

<מרב זוהרי: לכן צריך להבין שזה דואר הרשום בלי אישור מסירה.

<רבקה אהרוני: הוא לא משמעותי.

ישראל אייכלר: אתם שולחים SMS?

<שמרית רגב שרייבר: אנחנו שולחים מ-2016.

<שמרית רגב שרייבר: אנחנו שולחים הודעות.

<מרב זוהרי: צריך להגיד שדואר רגיל מגיע יותר מאשר הדואר הרשום וגם יש לזה עלויות שבסוף הן מגולגלות על החייבים.

<מרב זוהרי: זאת אומרת, מה שאנחנו עושים, העלויות האלה הן על המערכת אבל אלה עלויות שבסוף יעברו לחייבים.

ישראל אייכלר: למה לחייבים?

<מרב זוהרי: כי בסוף החייבים הם אלה שמשלמים את העלויות.

ישראל אייכלר: אתם לא חברת עורכי דין שלוקחים מאה שקלים בשביל מכתב.

ישראל אייכלר: כמה עולה דואר רשום?

<שמרית רגב שרייבר: עשרה שקלים בלי אישור מסירה.

ישראל אייכלר: זה מעט מאוד כסף בתקציב של 400 מיליארד שקלים.

<רבקה אהרוני: אנחנו התחלנו במשלוח ההודעות ברשות האכיפה והגבייה.

<רבקה אהרוני: התחלנו במשלוח הודעות SMS בנוסף למה ששמרית אמרה, המצאה מלאה וכולי.

<רבקה אהרוני: התחלנו בהודעות SMS, בואו ניתן לזמן לעשות את שלו.

<רבקה אהרוני: זה התחיל רק לאחרונה.

<רבקה אהרוני: להערכתנו ה-SMS כן מועיל ואנשים מגיעים יותר ויותר ללשכות.

<רבקה אהרוני: אנחנו מציעים שכרגע לא נשלח בדואר רשום.

<רבקה אהרוני: מדובר בעלויות מאוד לא מבוטלות, 15 שקלים.

<רבקה אהרוני: ניתן ל-SMS לעשות את שלו ובעוד כמה חודשים נתכנס כאן, בעוד חודשיים, ונבחן את זה.

<רבקה אהרוני: נבוא עם נתונים.

<רבקה אהרוני: ההגבלה הזאת על רישיון הנהיגה היא הגבלה מאוד אפקטיבית.

<רבקה אהרוני: אנחנו רואים שרוב הבקשות לביטול ההגבלה, מגישים דווקא בהגבלה הזאת.

<רבקה אהרוני: מאחר וה-SMS הוא הליך חדש, בואו ניתן לזה חודשיים לפחות לפני שנחייב את המדינה ואת החייבים בעוד הוצאות אסטרונומיות על דואר רשום עם אישור מסירה שלא ברור מה האפקטיביות שלו.

<אפי רוזן: אני מציע לאדוני – אני גם אדבר עם דרור תוך כדי – שסוגיית העלות תימחק בתוך הבית הזה כשהיא כרוכה בשירות לאזרח.

<אפי רוזן: בואו נדבר באופן הזה.

<אפי רוזן: אני רוצה להגיד לאדוני שאנחנו כעת פתחנו פעילות נוספת בדואר ישראל שמאפשרת לאנשים לשלם במזומן.

<אפי רוזן: זה עלה לנו עשרה מיליון שקלים מתקציב המשרד ורק כדי שיהיה שירות יותר טוב.

ישראל אייכלר: איזה שירות זה?

<אפי רוזן: אפשרנו לאזרחים להוציא רישיון בדואר ולא רק אצלנו, כדי שלא ימתינו.

<אפי רוזן: עמדתי המיליטנטית, ודרור מכיר אותה לאורך זמן, צריך להגיד כאן משהו, ויתקנו אותי המשפטנים.

<אפי רוזן: אני משפטן לא מלומד.

<אפי רוזן: בסופו של דבר צריך שהאכיפה תהיה אפקטיבית ושגם ההרתעה תהיה אפקטיבית.

<אפי רוזן: בואו נשים את הדברים על השולחן.

<אפי רוזן: מרגע שתקנה 172 בטלה, אין אקדח מעשן על השולחן.

<אפי רוזן: תפס שוטר את הבן אדם והבן אדם אומר שהוא לא ידע.

<אפי רוזן: עורך דין מתחיל שעכשיו הוא בהתמחות, יודע לבוא לפני שופט כשאין חזקת מסירה ולהוכיח שאותו אדם לא ידע.

<אפי רוזן: אם כך, מה השיגה מדינת ישראל?

<אפי רוזן: אני לא מדבר כמנהל אגף רישוי אלא אני מדבר כאזרח סביר, כאדם סביר.

<אפי רוזן: אני סבור שצריכים להחזיר את החוב, שנכון שהמדינה תגבה אותו בדרכים הכי אפקטיביות, אבל שזה יהיה בדרכים הגונות.

<אפי רוזן: אגב, אנשים שפנו אלי, אלפי אנשים השנה ודרור מכיר את זה, פנייה פנייה, חוות דעת חוות דעת שלכם, אני קורא.

<אפי רוזן: אגב, אני משפטן רק מלקרוא את חוות הדעת שלכם.

<אפי רוזן: בסוף הרבה מאוד אנשים הם אנשים רגילים, אנשים כמוני לצורך העניין.

<אפי רוזן: אני חושב שמ-2016 ואילך רשות האכיפה עושה את הפעולות הנכונות כדי לוודא שהאדם מקבל.

<אפי רוזן: יש מספר דברים שהם עושים ביחד שהערך המצטבר שלהם הוא שחזקה על האדם שהוא ידע.

<אפי רוזן: יש לנו כרגע פער של שש שנים בערך, מהפניות שאני ראיתי, שזה מ-2010 ועד 2016 בהן שליחת הדואר – דרור, אתה יודע – הייתה במשלוח רגיל ועליהן יש לנו בעיה עם חזקת המסירה.

<אפי רוזן: מרגע שאנחנו ביטלנו את התקנה הזאת לכאורה, באמת האיום הכי משמעותי שהיה לאדם ירד.

ישראל אייכלר: האיום הכי משמעותי שהוא יצטרך לשלם עבור תיאוריה וטסט?

ישראל אייכלר: אין לו רישיון נהיגה והוא עלול להיתפס.

<אפי רוזן: אנשים מפחדים מהתיאוריה הרבה יותר מאשר מהטסט.

<אפי רוזן: אדם שכבר נוהג עשרים ושלושים שנים, הוא לא רוצה לחזור על התיאוריה.

<אפי רוזן: אני מזכיר לאדוני שלעבור טסט היום לוקח שלושה חודשים כי יש לי משבר בוחנים.

<שלומית אבינוח קואולמן: חצי שנה.

<אפי רוזן: זה מה שהטריד את האנשים ואת זה הורדנו מהשולחן.

ישראל אייכלר: אתה בדעה שלא צריך דואר רשום.

<אפי רוזן: אדוני, שלא ידאג.

<אפי רוזן: לדעתי הפעולה שנקט משרד התחבורה תוכיח את עצמה מהר מאוד וגם רשות האכיפה תגלה זאת.

<אפי רוזן: אני מדבר על הביטול של המבחנים.

ישראל אייכלר: אם חברי הוועדה שרובם ככולם נמצאים כאן יסכימו, אנחנו מוכנים לחכות עוד חודשיים ולראות לאור הנתונים כמה פניות יש לנו מאנשים שטוענים שלא קיבלו את הדואר ואז נצטרך לחזור לדואר רשום ולו בגלל מה שאפי אמר.

<דרור וגשל: אולי אדוני כדאי גם להזמין את המשטרה לדיון כזה.

ישראל אייכלר: בוודאי.

<דרור וגשל: שהיא תספר איך היא אוכפת.

<דרור וגשל: איך היא מתכוונת לאכוף.

ישראל אייכלר: אני אתן עכשיו את רשות הדיבור לפונים.

ישראל אייכלר: אליהו יצחק, בקצרה.

<אליהו יצחק: כבוד היושב ראש, צהרים טובים.

<אליהו יצחק: אני רוצה לומר דבר אחד.

<אליהו יצחק: רישיון הוא נכס אישי של הבן אדם.

<אליהו יצחק: זה שהוצאה לפועל לקחה לו את הרישיון, היא לקחה את המשפחה, לקחו את האימא, לקחו את ההורים.

<אליהו יצחק: בן אדם שרוצה לשלם את החוב שלו בהוצאה לפועל, אין בעיה אבל מה קורה שעורך הדין דופק אותו ב-2,500 שקלים במשך חודש ואז החוב בהוצאה לפועל תופח.

<אליהו יצחק: אני רוצה לשלם אבל הם לא נותנים לי לשלם כי אתם משלמים את הריבית וההצמדה, במקום לשלם את הקרן.

ישראל אייכלר: חשבתי שאתה רוצה לספר מה היה מבחינת הרישיון.

<אליהו יצחק: לפני כל זה אני רוצה להגיד שהייתי כאן בכמה ישיבות ועדה לגבי הרישיון.

<אליהו יצחק: אני רוצה לברך את מנהלת הוועדה ואת יושב ראש הוועדה.

<אליהו יצחק: פניתי אליהם בנושא הרישיון והם היו לכתף.

<אליהו יצחק: עזרו לי.

<אליהו יצחק: כתבתי מכתב ונחה דעתי.

<אליהו יצחק: הם עזרו לי וברוך השם הרישיון חזר לכיס.

ישראל אייכלר: תגיד תודה לאפי.

<אליהו יצחק: אני רוצה להגיד תודה רבה לכל המסייעים ואני רוצה להגיד תודה רבה לאנשים שמרגישים את הרגש האישי הקטן, משרד התחבורה וכל מי שעוסק בנושא של הרישיון שהוא אישי של הבן אדם והוא משלם עבורו.

<אליהו יצחק: תודה לכל האנשים שביטלו את זה שצריך ללכת ללמוד עוד פעם תיאוריה ולעשות טסט.

<איברהים בדוויה: צהרים טובים לכולם.

<איברהים בדוויה: אדוני היושב ראש, אני רוצה לדבר לגבי סיטואציה של אדם שהרישיון שלו עדיין בתוקף ויש לו הגבלה שהוא קיבל במסירה לגבי חידוש רישיון הנהיגה כאשר התוקף של הרישיון שלו עדיין לא פג.

<איברהים בדוויה: אותי תפס שוטר תנועה ונתן לי דוח ובכלל לא דיבר אתי על כך שאני בהגבלה.

<איברהים בדוויה: שילמתי את הדוח.

<איברהים בדוויה: חוץ מזה, גם מרשות הרישוי קיבלתי את הטופס לעשות מבחן לגבי הראייה.

<איברהים בדוויה: במקרה הזה אני אומר שהבירוקרטיה להעביר את הנתונים גם לאזרח בעצמו וגם בין הרשויות וגם בין הרשות המבצעת איננה חלה.

<איברהים בדוויה: במקרה הזה למשל אני ניגשתי, סגרתי את החובות שלי לפני שפג תוקפו של הרישיון שלי, שילמתי שבעים אלף שקלים שהצטברו, שבמשך שנים לא יכולתי להגיע לפשרה עם עורכי הדין, היה לי עסק שנסגר, ובסוף רציתי לשלם את הכול בבת אחת ושילמתי.

<איברהים בדוויה: הגבלת יציאה מהארץ, בו ברגע אני מחייב כוכבית 53, אין יותר.

<איברהים בדוויה: להוציא דרכון, בו ברגע אני יכול להוציא.

<איברהים בדוויה: מדוע רשות הרישוי לוקחת את עצמה כאילו היא השוטר שמנווט דרך ההוצאה לפועל ופועל באופן שונה משאר המחלקות, אם זה משרד הפנים ואם זה מחלקות אחרות?

<איברהים בדוויה: אני כרגע ללא רישיון ולכל מקום אליו אני צריך להגיע, אני צריך את עזרתו של הבן.

<איברהים בדוויה: עשרות אלפי ואולי מאות אלפי אנשים ניזוקו, אנשים שצריכים להוביל את הילדים שלהם מגני הילדים ומבתי הספר, לערוך קניות, אולי יש להם ילדים עם מוגבלות.

ישראל אייכלר: אחרי הביטול הזה, אתה כבר יכול לקבל רישיון מיד?

<איברהים בדוויה: אני מקווה.

<איברהים בדוויה: קודם כל צריך לברך את מר רוזן על מה שהצהיר בפנינו.

<איברהים בדוויה: יישר כוח.

<איברהים בדוויה: תודה לוועדה גם על האוזן הקשבת שהייתה, לכל חברי הוועדה וליושב ראש.

ישראל אייכלר: עכשיו זה יהיה כמו דרכון.

ישראל אייכלר: ברגע ששילמת וסידרת, אתה יכול לקבל בחזרה את הרישיון.

<איברהים בדוויה: אני מודה לכולם.

<איברהים בדוויה: לכל הנוכחים ולכל אלה שדאגו שהציבור שלנו יצא עם משהו להמתיק לו את הפה אחרי כל המרמור שהיה בכל המחלקות, במיוחד של ההוצאה לפועל.

ישראל אייכלר: תודה רבה איברהים.

ישראל אייכלר: אבנר עורקבי, בבקשה.

<אבנר עורקבי: תודה רבה על הדיון שהוא מאוד מעניין אותי ועניין אותי רק בדבר אחד.

<אבנר עורקבי: אני כאן בכובע של ארגון הנכים בישראל המיוחד ובכובע של ילדים נכים בעלי צרכים מיוחדים.

<אבנר עורקבי: אני גם חבר בפורום הנכים.

<אבנר עורקבי: מאוד מעניין אותי לדעת האם אבא לילד נכה שהוא המסיע היחידי של בנו, שחייב בהוצאה לפועל, האם גם רישיונו מותלה?

<אבנר עורקבי: לקחנו את החופש של הילד.

ישראל אייכלר: יש לך מקרים שזה קרה?

<אבנר עורקבי: לא.

<אבנר עורקבי: עוד לא ראיתי את זה בעיניים שלי אבל אני חושש שזה יבוא.

ישראל אייכלר: אני מניח שהשופט יתחשב בזה.

<רימא מוראני: כן.

<רימא מוראני: החוק מתייחס לזה מפורשות.

<רימא מוראני: אם הוא שוכנע, הוא מוסמך לבטל.

<אבנר עורקבי: אני מבקש מפורשות - אם לא כאן, אני אפעל במקום אחר - להוריד את ההגבלה הזאת מהחוק לגבי נכים והורים לילדים נכים כי אלה הרגליים שלהם.

<אבנר עורקבי: הוא לא צריך לטרטר את עצמו לבית המשפט וללכת לרופא.

<אבנר עורקבי: חד וחלק.

ישראל אייכלר: אם יהיה לך מקרה כזה, אתה מכיר את הכתובת שלנו.

<אבנר עורקבי: אני הולך לתקן את החוק בצורה כזאת.

ישראל אייכלר: אני מניח שהשופט מתחשב.

<רימא מוראני: השופט מתחשב.

<רימא מוראני: היו מקרים.

<אבנר עורקבי: אסור להגביל ילד.

<קריאה: אני קיבלתי אלי הרבה מקרים כאלה ופתרתי אותם.

<אבנר עורקבי: אני לא מדבר על טסט.

<רימא מוראני: גם עורכי הדין מתנדבים.

<דרור וגשל: הסעיף מחוק ההוצאה לפועל שאומר לרשם איזו הגבלה הוא יכול להטיל, הוא אומר שהוא יכול להגביל את החייב מלקבל, להחזיק או לחדש רישיון נהיגה.

<דרור וגשל: אז החוק ממשיך ואומר שהגבלה זו לא תוטל אם שוכנע רשם ההוצאה לפועל כי הטלתה עלולה לפגוע פגיעה ממשית בעיסוקו של החייב וביכולתו לשלם את החוב או שרישיון הנהיגה חיוני לחייב עקב נכותו או עקב נכות בן משפחה התלוי בו.

<נירה שלו: אבל, אם יורשה לי לחדד מבחינה משפטית.

<נירה שלו: מה שקורה בפועל זה שרוב החייבים בהוצאה לפועל, אתם יודעים, אינם מיוצגים.

<נירה שלו: הרבה מהחייבים נמנים על אוכלוסיות מוחלשת.

<נירה שלו: מוטלת עליהם הגבלה מבלי שניתנה להם הזכות להתגונן.

<נירה שלו: אחרי שהוטלה ההגבלה, הסעיף הזה כבר לא רלוונטי.

<נירה שלו: מה שרלוונטי זה סעיף שמדבר על הסרת ההגבלות ושם זה נתון לשיקול דעתו של הרשם.

<נירה שלו: כאן אנחנו מגיעים למצב של חייב שלי שעל מנת שייתנו לו את הרישיון כדי שהוא יוכל להמשיך כמחסנאי ולהפעיל מלגזה, או אדם שהוא נכה, היה צריך לשלם סך תשלומים של 3,500 שקלים כאשר ההכנסה של כל המשפחה עם שני ילדים הייתה 7,000 שקלים.

<נירה שלו: הוא התחנן בכתב יד.

ישראל אייכלר: יש ערר?

ישראל אייכלר: אפשר לערער?

<נירה שלו: כן.

<נירה שלו: אני אספר מה היה בערעור.

ישראל אייכלר: אל תספרי.

ישראל אייכלר: רק תגידי אם יש זכות ערעור.

<נירה שלו: בטח.

<נירה שלו: יש.

<נירה שלו: תמיד יש.

ישראל אייכלר: אז דעתי נחה.

<נירה שלו: נחה?

<נירה שלו: הוא פוטר מהעבודה.

<נירה שלו: עד שהגענו לבית משפט שלום, עד שהשופטת נתנה החלטה, הוא פוטר.

ישראל אייכלר: את רוצה שמלכתחילה לא יוכלו להגביל?

<נירה שלו: אני רוצה שהסרת ההגבלה כשהוא בא ונותן מכתב שהוא זקוק לרישיון בשביל עבודה, גם הסרת ההגבלה לא תהיה נתונה לשיקול דעת של הרשם אלא אסור יהיה לו להמשיך להטיל את ההגבלה במקרה שהרישיון נחוץ לעבודה או בגלל נכות.

ישראל אייכלר: יש לך משהו מקביל בחוק שהשופט יהיה מוסמך?

ישראל אייכלר: יש עוד דבר דומה שאומרים לשופט שהוא לא יכול?

<נירה שלו: כן, הנה, בבקשה.

<נירה שלו: מה שקורה זה שיש כאן לקונה.

<רימא מוראני: אין לקונה.

<נירה שלו: אני אשמח לחדד.

ישראל אייכלר: לפי מה שאמר דרור, החוק כל כך ברור אבל את טוענת טענה שיש בירוקרטיה בבתי המשפט.

<נירה שלו: לא.

<נירה שלו: אני רוצה לחדד.

<אפי רוזן: הרשם עשה טעות?

<נירה שלו: לא, הוא לא עשה טעות.

<נירה שלו: זה לא העניין.

<נירה שלו: לא זאת הטענה שלי.

<אפי רוזן: לפי החוק הרשם צריך להשתכנע.

<נירה שלו: אתה לא מכיר כנראה את הפרקטיקה.

<נירה שלו: תן לי להתייחס.

<נירה שלו: אני בבתי משפט ואני מכירה.

<אפי רוזן: את טוענת דברים נכוחים ואני רוצה שהיושב ראש ישמע אותך.

<אפי רוזן: היושב ראש מקשיב וגם עושה.

<אפי רוזן: תנקי את האמוציה.

<אפי רוזן: בבית משפט תטעני ועכשיו כאן תגידי מה את רוצה באופן ענייני.

ישראל אייכלר: מה את רוצה שיהיה מנוסח בחוק.

<נירה שלו: אני מנסה להגיד.

<נירה שלו: כרגע החוק קובע ואומר שאסור להטיל את ההגבלה במידה שהרישיון נחוץ לאדם לצורכי עבודה או בגלל נכות שלו או של בן משפחה.

<נירה שלו: אני רוצה שיהיה כתוב שגם במקרה שאדם מבקר להסיר את ההגבלה בגלל שהוא זקוק לרישיון לצורכי עבודה או לצרכים של נכות, הסרת ההגבלה תהיה אוטומטית ולא נתונה לשיקול דעתו של הרשם.

<אפי רוזן: אני רוצה שתסבירי.

<אפי רוזן: הבנו מה החוק אומר.

<אפי רוזן: הרי החוק אומר שאם יש בו את הסימנים האלה, פטור אותו.

<אפי רוזן: מה אדם צריך להביא?

<נירה שלו: אישור מהמעסיק.

<נירה שלו: יביא מכתב מהמעסיק.

<רימא מוראני: אישור שיש לו ילד נכה.

<אבנר עורקבי: למה אני צריך להביא אישור על ילד נכה?

<אבנר עורקבי: האוטו מוגבל בביטוח.

ישראל אייכלר: אני לא מכיר אזרח אחד שאין לו מישהו שייתן לו מכתב.

<נירה שלו: לא, זה לא נכון.

<נירה שלו: במקרה שלי היה ברור שהוא עובד במחסן והוא זקוק לרישיון בשביל להפעיל מלגזה.

<נירה שלו: מעבר לזה, גם היה לו רישיון להיות נהג אוטובוס.

<נירה שלו: מה שקרה בפועל, מהמחסן הוא פוטר והוא אמר לרשם שאם הוא ייתן לו את הרישיון, כבר קיבלו אותו לחברת אוטובוסים.

<נירה שלו: הוא היה נהג אוטובוס.

ישראל אייכלר: אני רוצה להתקדם.

ישראל אייכלר: יש לי הצעה מעשית.

ישראל אייכלר: תנסחי לי מכתב שיכסה את כל הבעיות.

ישראל אייכלר: לא שכל אחד יביא פתק מהשכן שלו שהוא רוצה להעסיק אותו אלא משהו אמיתי.

ישראל אייכלר: שלומית המנהלת ואני נעביר את זה למשרד המשפטים לדיון.

ישראל אייכלר: יכול להיות שיש לך רעיון מקורי שאפשר לפתור את הבעיה.

<נירה שלו: בסדר.

<נירה שלו: אם אפשר עוד הערה ממש קצרה.

<רימא מוראני: אדוני, אני עדיין לא דיברתי.

ישראל אייכלר: אבנר, לא שמעת, אמר מנהל אגף הרישוי שלנכה יש תעודת נכה, כך שהוא מכוסה.

<אבנר עורקבי: הוא לא מכוסה.

<אבנר עורקבי: הוא צריך להגיע לרשם.

<נירה שלו: אתם מקבלים ככזה ראה וקדש את זה שאומרים לכם שהטלת הגבלה על הרישיון היא אפקטיבית כדי להחזיר את הכספים.

<נירה שלו: אני חושבת שזה משהו שצריך לבדוק.

ישראל אייכלר: אני הצעתי לך שאנחנו נעביר את זה למשרד המשפטים ונבקש התייחסות שלהם.

<אבנר עורקבי: כמו שמבחינה חוקית אי אפשר לעקל תרופה של נכה.

<אמנון דניאל: אני התכוונתי לדבר לנושא, אבל מכיוון שאין זמן, אני אקצר.

<אמנון דניאל: יושבת לידי מירב לוי שהיא ראש תחום תעסוקה.

<אמנון דניאל: אני מתעסק בחובות, בהגבלות וכולי, אבל הנושא קשור אליה.

<אמנון דניאל: אני חייב לציין נקודה אחת.

<אמנון דניאל: עיריית ירושלים שולחת מכתב ואם הבן אדם לא קיבל אותו, כאילו - - -

ישראל אייכלר: עזוב את זה.

ישראל אייכלר: דבר לעניין.

<אמנון דניאל: אני מבקש שמירב תציג את הנושא.

<מירב לוי: אני ראש תחום תעסוקה ברשות לשיקום האסיר.

<מירב לוי: אנחנו בעצם מלווים אסירים לאחר השחרור שלהם בהשתלבות תעסוקתית.

<מירב לוי: רישיון הנהיגה מבחינת הרבה אסירים הוא לא פריבילגיה אלא הוא כלי לעבודה.

<מירב לוי: מרביתם נעזרים בו לשם פרנסתם.

<מירב לוי: ברגע שנשלל מהם רישיון הנהיגה, הם בעצם לא יכולים לקדם תשלום של החובות שלהם.

<מירב לוי: הדבר הזה מכביד במובן שאפילו כפי שנאמר כאן שהמלגזן, בן אדם שהולך להיות אפילו שיפוצניק, בן אדם שהולך להיות חשמלאי, רישיון הנהיגה הוא לא פריבילגיה.

<מירב לוי: הוא אמצעי.

<מירב לוי: הוא כלי לתשלום החובות.

<מירב לוי: למעשה אסירים רבים שנכנסים לתוך הכלא, עם השחרור שלהם נתקלים בהרבה חסמים.

<מירב לוי: החסמים הם מאוד רבים.

<מירב לוי: היכולת בכלל של אסיר למצוא עבודה אחרי השחרור היא הרבה יותר נמוכה.

<מירב לוי: זאת אומרת, במקרה שלה הם עוד פריבילגיים.

<מירב לוי: זאת אומרת, אדם ללא רישום פלילי, היכולת שלו למצוא היא הרבה יותר גבוהה.

<מירב לוי: האסירים בנוסף לכל החסמים וכל הסטריאוטיפים וכל הקשיים שלהם, הם נתקלים בחסם נוסף שהוא רישיון הנהיגה.

ישראל אייכלר: מה את מבקשת?

<אמנון דניאל: אסיר ברישיון, שחרורו תלוי בתעסוקה.

ישראל אייכלר: אסיר ברישיון לא מקבל בחזרה את הרישיון?

<אמנון דניאל: לא.

<מירב לוי: אם הוא חייב, לא.

ישראל אייכלר: בגלל שהוא חייב חובות אחרים.

ישראל אייכלר: לא בגלל שהוא אסיר.

<מירב לוי: נכון.

ישראל אייכלר: אז מה ההבדל בינו לבין אזרח אחר?

<רימא מוראני: הוא יכול לפנות בבקשה מסודרת והרשם ייעתר לבקשה שלו.

ישראל אייכלר: אני חשבתי שבחוק האסיר ברישיון בתקופה שהוא משוחרר לא יכול לנהוג ברכב.

ישראל אייכלר: כך סיפרו לי.

ישראל אייכלר: לכן רציתי להעלות את זה כדי לבטל את זה אבל את אומרת שהוא כמו כל אזרח אחר.

ישראל אייכלר: הוא יגיע להסדר תשלומים – הוא יקבל בחזרה את הרישיון.

<אמנון דניאל: לא.

<אמנון דניאל: הוא לא יכול.

<אמנון דניאל: אין לו כסף.

<אפי רוזן: אם אני הייתי חייב, יכולה רשות האכיפה לטעון שיכולתי לעבוד למחייתי ולהחזיר את החוב.

<אפי רוזן: נניח ואסיר רצה להחזיר את החוב, הוא היה מאחורי סורג ובריח.

<אפי רוזן: הוא לא היה יכול לייצר את ההון הזה כדי להחזיר את החוב.

<מירב לוי: בן אדם שיושב עשר שנים, החוב שלו מגיע לסכומים גבוהים.

ישראל אייכלר: אבל החוק מכסה את הבעיה הזאת.

<אמנון דניאל: לא מכסה.

ישראל אייכלר: הוא אומר שהוא הגיע להסדר תשלומים עם הרשם.

<אמנון דניאל: לא מחזירים לו את הרישיון.

ישראל אייכלר: למה לא?

ישראל אייכלר: אם הוא מגיע להסדר, מחזירים.

<רימא מוראני: כמובן שכן.

<רימא מוראני: מחזירים לו.

<אמנון דניאל: הם לא מחזירים לו את הרישיון.

<אפי רוזן: אתם מבקשים החרגה מלשון החוק.

<אמנון דניאל: נכון.

<רימא מוראני: אדוני, רשם ההוצאה לפועל אף פעם לא בא להעניש חייב מסוים.

ישראל אייכלר: כשהאסיר המשוחרר מופיע בפני הרשם ואומר לו שהוא אסיר משוחרר, יש לו הרבה חובות ומבקש ממנו לעבוד, הוא לא נותן לו?

<דרור וגשל: הרשם יכול לתת לו.

<רימא מוראני: לאו דווקא.

<רימא מוראני: לא נכון.

ישראל אייכלר: הוא עשה הסדר, אז הוא מקבל.

<רימא מוראני: כן.

<רימא מוראני: אדוני, יש כבר פסיקה שאם חייב מגיע להסדר תשלומים והוא מכבד את הצו למשך חודשיים-שלושה, הרשם מרפה ממנו וגם הזוכה.

<רימא מוראני: המטרה הרי היא לסלק חובות ולא להעניש ולא לתלות אף אחד.

<רימא מוראני: אבל תגיע לצו תשלומים, להסדר, ואז הרשם ייעתר.

<רימא מוראני: היו מקרים שהרשם יסכם את שלושת החודשים, יכפיל – סתם דוגמה – מאתיים כפול שלוש, יגיד לך תשלם את זה היום ואתה תקבל את הביטול.

ישראל אייכלר: את זכות דיבור.

ישראל אייכלר: דברי.

ישראל אייכלר: אני אבקש מאפי לבדוק את הנושא הזה, האם זה מבוצע בשטח.

ישראל אייכלר: אם זה לא מבוצע, אנחנו נחזור ונדון בזה.

ישראל אייכלר: אני מבקש מכם לבדוק את זה

<רימא מוראני: אדוני, המטרה של חוק ההוצאה לפועל היא לאפשר גבייה מהירה, יעילה, אפקטיבית ותכליתית על מנת להגביר את אמון האנשים והמדינה בכלל בשלטון החוק.

<רימא מוראני: אחרת כל מערכת בתי המשפט תתייתר.

<רימא מוראני: ידוע לכולנו שתיקון 29 צמצם את השימוש בצווי המאסר ובמקומם הכניס מהדלת האחורית או בדרך אחרת את ההגבלות, ששת ההגבלות, כאשר שתיים מהן הן רק החדשות כי האחרונות, ארבעת האחרונות, נמצאות כבר בסעיף 69 במסגרת חייב מוגבל באמצעים.

<רימא מוראני: זאת אומרת, החידוש אינו מתייחס רק להגבלת קבלת דרכון וההגבלה של השימוש או האחזקה או חידוש רישיון נהיגה.

<רימא מוראני: מטרת ההגבלות מתחלקת לשתיים: הראשונה היא לעודד או להניע את החייב לחזור לדרך המלך על מנת לסלק את חובותיו וזאת הדוגמה שהבאתי בכל הנוגע להגעה להסדר או לצו תשלומים על מנת לסלק את החוב, ואז כולם מרפים מהחייב.

<רימא מוראני: אין לאף אחד מטרה להקשות על החייב.

<רימא מוראני: יש עוד מטרה והיא למנוע הסתבכות כלכלית של החייב בשלושת ההגבלות שנותרו.

<רימא מוראני: כמובן שיש מבחנים שהחייב וגם הזוכה צריכים לעבור טרם מתן ההגבלות ואני אעבור עליהם בקצרה.

<שלומית אבינוח קואולמן: יש לך דקה.

<שלומית אבינוח קואולמן: אנחנו צריכים לסיים את הישיבה.

<רימא מוראני: אני אסכם את הכול בדקה.

<רימא מוראני: החייב בא בפני הרשם והתברר שהוא חייב משתמט מתשלומים, חייב שלא משלם במסגרת תיק מזונות או חייב בעל יכולת המשתמט ולא הובא בפני הרשם ואז הוא צריך לעמוד באחד מהתנאים.

<רימא מוראני: זאת אומרת, סך חובותיו מסתכם ב-2,500 שקלים ועברה חצי שנה מיום מסירת האזהרה כדין, או חוב שאינו מתחת ל-500 שקלים ועברה שנה מיום המסירה.

<רימא מוראני: הרשם בוחן את עצם קיום צו התשלומים וכיבודו או עצם סילוק החוב או עצם נקיטת הליכים אחרים במסגרת התיק.

<רימא מוראני: זאת אומרת, אם החייב עומד בצו תשלומים או סילק את חובו, הוא לא יידרש לבקשה.

<רימא מוראני: אבל במידה והחייב משתמט ולא מגיע לצו הבאה או לחקירת יכולת או לבירור, הרשם ישקול באמת להטיל עליו את ההגבלות הללון אבל בתנאי שיבדוק אם ננקטו הליכים פחות דורסניים מההגבלות במסגרת התיק עצמו.

<רימא מוראני: בכל הנוגע לביטול הגבלות, הרשם יידרש לבקשה במידה והחוב סולק או החייב מכבד את צו התשלומים או במידה והרישיון נחוץ לחייב לצורך עבודתו או מהווה צורך חיוני בשבילו מאחר ומדובר בחייב נכה או יש במשפחה שלו בן אדם אחר שהוא נכה התלוי בו.

<רימא מוראני: הערות קצרות, אדוני.

ישראל אייכלר: לא.

ישראל אייכלר: לא צריך.

ישראל אייכלר: זה מיותר.

<רימא מוראני: רק דבר אחד.

<רימא מוראני: אדוני, הרשמים בדרך כלל נענים לבקשה לביטול והם הולכים ביד קלה.

ישראל אייכלר: מפריעה לי המילה "בדרך כלל".

<רימא מוראני: זה מניסיון.

<רימא מוראני: יש לי כבר פסיקה מבתי המשפט, ערעורים על החלטות רשמים שדווקא הם באים לקראת חייבים להגיע להסדר מסוים ולהרפות מהם.

ישראל אייכלר: אני רוצה להודות לך.

<מרב זוהרי: כמובן כשהוטלה המגבלה, כפי שדרור אמר, צריך הרשם להשתכנע ושזה לא חיוני לצורך התעסוקה שלו.

<מרב זוהרי: גם אחרי שהיא הוטלה, הוא יכול להסיר אותה אם הגיע אליו מישהו ואמר שזה חיוני לשם תעסוקה.

<מרב זוהרי: יש כמה חלופות, גם לבטל אותה מהסיבה הזאת, גם לבטל אותה מהסיבה שהחייב נכנס להסדר תשלומים ואם הוא משלם כמו שצריך את ההסדר שלו, הרשם יכול להסיר את המגבלה.

<מרב זוהרי: הוא גם יכול להסיר אותה בנסיבות.

<מרב זוהרי: זאת אומרת, יש אפשרות מכל הנימוקים האלה להסיר את ההגבלה.

<מרב זוהרי: אני כן אומרת שככל שיש החלטות של רשמים שלא הסירו וחושבים שיש להסיר, כמובן שיכולים להעביר אלינו ואנחנו נבחן את זה במשרד המשפטים.

ישראל אייכלר: אני תכף אתייחס גם לזה.

ישראל אייכלר: אני רוצה לשמוע, ממש משפט אחרון.

<עמאד קישאי: אני משפטן ורואה חשבון ומתעסק בהתליות ובהגבלות.

<עמאד קישאי: אני שמעתי כאן הרבה דברים שבמציאות זה שונה לגמרי מכפי שטוענים כאן.

<עמאד קישאי: אני רוצה להודות כי מאז כניסתו של אפי רוזן לתפקידו יש הרבה שינויים.

<עמאד קישאי: יש הרבה דברים שצריך לומר אותם אבל בגלל שהזמן קצר, אני אעשה זאת בקיצור.

<עמאד קישאי: מחר אני הולך למשרד הרישוי, זה נכנס לתוקף?

<עמאד קישאי: אני יכול ליישם את זה?

ישראל אייכלר: כן.

<עמאד קישאי: במקרה של איברהים, אם עכשיו יש לו שנה שהוא לא חידש את הרישיון בגלל ההוצאה לפועל, עכשיו הוא הולך למשרד הרישוי ואומרים לו שהוא לא חידש את הרישיון מעל שנה, אז תעשה טסט ומבחן תיאוריה אבל לא בגלל ההגבלה של ההוצאה לפועל אלא בגלל שהוא לא חידש את הרישיון.

ישראל אייכלר: זה בוטל.

<אפי רוזן: זה לא קשור להוצאה לפועל.

ישראל אייכלר: ברשותכם, אני מסכם את הדיון.

ישראל אייכלר: הוועדה מברכת את החלטת שר התחבורה ומנהל אגף הרישוי לבטל כליל ובאופן מיידי את תקנה 172א שחייבה בביצוע מבחני תיאוריה ומבחנים מעשיים לכל מי שלא נהג במשך שנתיים.

ישראל אייכלר: חשוב לציין שההחלטה הזאת התקבלה ביום שבו מציינת הכנסת את יום המלחמה בעוני ואין לך עניים יותר מאנשים שחייבים ואין להם ממה לשלם ואין להם איך להתפרנס.

ישראל אייכלר: לכן זו תקנה חשובה מאוד לעזור לאנשים לצאת ולהתפרנס.

ישראל אייכלר: חשוב שאנשים ישלמו את חובם.

ישראל אייכלר: חובות צריך לשלם, זה דבר שלא צריך לציין את זה, אבל יש לאפשר לחייבים את כל האפשרויות להתפרנס ולהחזיר את חובם.

ישראל אייכלר: הוועדה תעשה מעקב אחר נוהג משלוח ההודעות של רשות האכיפה והגבייה תוך חודשיים, לראות האם החייבים מקבלים את ההודעות ואם התקבלו תלונות של אנשים שלא קיבלו אותן.

<רבקה אהרוני: סליחה, אנחנו עכשיו מתייעצים בינינו.

<רבקה אהרוני: חודשיים זאת תקופה קצרה מדי לבחון את זה.

ישראל אייכלר: אחרי חודשיים תבקשו הארכה.

ישראל אייכלר: הוועדה איננה רשות ממשלתית.

ישראל אייכלר: היא יכולה לדון ואתם יכולים לבקש לדחות את הדיון בחודש.

ישראל אייכלר: אם המנהלת תסכים, היא לא פחות מרשמת בבית המשפט.

ישראל אייכלר: אנחנו מבקשים לבדוק את האפשרות שאסירים משוחררים יוחרגו ויקלו בקבלת הרישיון לצורך פרנסה בשנה הראשונה לשחרורם.

ישראל אייכלר: לראות האם הבחור רציני ורוצה לעבוד ולהתפרנס, ואם כן, לאפשר לו לפחות שנה אחת לנהוג אם זה חיוני לצורך הפרנסה שלו.

<מירב לוי: לצורך השיקום שלו.

ישראל אייכלר: אני רוצה להדגיש.

ישראל אייכלר: היות ויש תלונות שהרשמים לא בדיוק מיישמים את החוק כפי שניסחת אותו, לגבי האסירים אנחנו נבקש החרגה.

ישראל אייכלר: באופן כללי אנחנו רוצים לקבל דיווח, אם אפשר, אני לא יודע מי יכול לתת לנו, מנהלת הוועדה תמצא את הכתובת הנכונה, אולי משרד המשפטים, לעקוב אחרי החלטות הרשמים לגבי האפשרויות שהם נותנים לאנשים לקבל חזרה את רישיונם.

ישראל אייכלר: אני מדבר על רשמים בכללי.

<שלומית אבינוח קואולמן: משרד המשפטים.

ישראל אייכלר: נקבל ממשרד המשפטים את הדוח.

<קריאה: אין נתון כזה.

ישראל אייכלר: אם אין נתון כזה, אני ארצה לדעת.

ישראל אייכלר: אני ארצה שיבדקו האם הרשמים עומדים בחובה שלהם לאפשר לאנשים להתפרנס.

ישראל אייכלר: אני נועל את הישיבה.

ישראל אייכלר: אני רוצה להודות לכולם שהיו כאן.

ישראל אייכלר: תודה רבה.